**Par administratīvo pārkāpumu procesiem 11-14 gadus veciem bērniem**

Tieslietu ministrijā periodiski tiek saņemtas vēstules ar lūgumu sniegt viedokli par administratīvā pārkāpuma procesa virzību bērniem vecumā no 11 līdz 14 gadiem, informējot par valsts un pašvaldību institūciju dažādo Administratīvās atbildības likuma (turpmāk – AAL) un likuma "Par audzinoša rakstura piespiedu līdzekļu piemērošanu bērniem" (turpmāk – Piespiedu līdzekļu likums) interpretāciju un piemērošanu. Ņemot vērā konstatētos problēmjautājumus, kā arī lai sekmētu AAL un Piespiedu līdzekļu likuma vienveidīgāku piemērošanu, Tieslietu ministrija sniedz šādu viedokli.

**1. Bērni un administratīvā pārkāpuma sekas**

Saskaņā ar AAL 6. panta pirmo daļu pie administratīvās atbildības ir saucama fiziskā persona, kura līdz administratīvā pārkāpuma izdarīšanas brīdim sasniegusi 14 gadu vecumu. Šā panta otrā daļa noteic, ka nepilngadīgajiem vecumā no 14 līdz 18 gadiem par administratīvajiem pārkāpumiem piemēro audzinoša rakstura piespiedu līdzekļus. Administratīvo sodu nepilngadīgajam vecumā no 14 līdz 18 gadiem piemēro, ja audzinoša rakstura piespiedu līdzekļa piemērošana konkrētajā gadījumā nav lietderīga.

Piespiedu līdzekļu likuma 2. pants un 4. panta 4. punkts noteic, ka audzinoša rakstura piespiedu līdzekļus bērnam var piemērot, ja viņš izdarījis pārkāpumu, par kuru normatīvajos aktos paredzēta administratīvā atbildība. Saskaņā ar šā likuma 3. pantu audzinoša rakstura piespiedu līdzekļus var piemērot bērniem vecumā no 11 līdz 18 gadiem, ja šajā likumā nav noteikts citādi.

No iepriekš minētā izriet, ka bērnam administratīvā atbildība var iestāties no 14 gadu vecuma. Administratīvā atbildība ir tiesiskās sekas, kas ietver sodu, par noteiktu rīcību *(Smiltēna A. 2. nodaļa. Administratīvais pārkāpums. Skaidrojumi. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 105. lpp.)*. Savukārt audzinoša rakstura piespiedu līdzekli bērnam par izdarītu administratīvu pārkāpumu var piemērot no 11 līdz 18 gadu vecumam. Tā piemērošanas pamats ir izdarīts pārkāpumu, par kuru normatīvajos aktos paredzēta administratīvā atbildība. Tādējādi, lai bērnam vecumā no 11 līdz 14 gadiem piemērotu audzinoša rakstura piespiedu līdzekli, ir jāveic process, lai noskaidrotu, vai attiecīgais bērns vispār ir izdarījis administratīvu pārkāpumu un vai gadījumā, ja būtu sasniedzis attiecīgo vecumu, būtu saucams pie administratīvās atbildības. Tikai tad, ja administratīvais pārkāpums tiešām ir izdarīts, ir iespējams sūtīt visus materiālus pašvaldības administratīvajai komisijai vai apakškomisijai, kas attiecīgi lems par audzinoša rakstura piespiedu līdzekļa piemērošanu *(sal. 12. Saeimas Juridiskās komisijas Krimināltiesību politikas apakškomisijas 2018. gada 12. jūnija sēdes protokols Nr. 110)*. Arī šajā gadījumā ar administratīvu pārkāpumu saprotama prettiesiska, vainojama rīcība (darbība vai bezdarbība), par kuru likumā vai pašvaldību saistošajos noteikumos paredzēta administratīvā atbildība (AAL 5. panta pirmā daļa).

**2. Administratīvā pārkāpuma procesa uzsākšana un bērna statuss procesā**

AAL 119. panta pirmās daļa 2. punkts noteic, ka administratīvā pārkāpuma procesu nedrīkst uzsākt, bet uzsāktais process jāizbeidz, ja administratīvo pārkāpumu izdarījusī persona nav sasniegusi 14 gadu vecumu. Izņēmums ir situācija, kad administratīvo pārkāpumu ir izdarījis nepilngadīgais vecumā no 11 līdz 14 gadiem. Kaut arī AAL 119. panta pirmās daļas 2. punkts paredz, ka process nav pieļaujams, ja administratīvo pārkāpumu izdarījusī persona nav sasniegusi 14 gadu vecumu, šā panta otrajā daļā ir ietverta speciālā tiesību norma, kas pieļauj procesa uzsākšanu un faktu pārbaudi administratīvā pārkāpuma procesā, lai izlemtu jautājumu par audzinoša rakstura piespiedu līdzekļu piemērošanu. Šis regulējums likumā ietverts, jo saskaņā ar Piespiedu līdzekļu likumu bērniem vecumā no 11 līdz 18 gadiem par izdarītajiem administratīvajiem pārkāpumiem var piemērot audzinoša rakstura piespiedu līdzekļus. Taču šis likums neparedz īpašu procesu, kādā tiek pārbaudīti fakti par iespējamo pārkāpumu, tāpēc AAL šādu iespēju paredz *(Laveniece-Straupmane N. 15. nodaļa. Administratīvā pārkāpuma procesa uzsākšana. Skaidrojumi. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 382.-383. lpp.)*.

Kā minēts iepriekš, administratīvā pārkāpuma procesa uzsākšanas mērķis ir noskaidrot, vai bērns ir izdarījis tādu pārkāpumu, par kuru paredzēta administratīvā atbildība. AAL 119. panta otrā daļa noteic, ka gadījumā, ja administratīvo pārkāpumu izdarījis bērns vecumā no 11 līdz 14 gadiem un ir jāizlemj jautājums par audzinoša rakstura piespiedu līdzekļu piemērošanu, amatpersona uzsāk administratīvā pārkāpuma procesu un pārbauda faktus par izdarīto administratīvo pārkāpumu šajā likumā noteiktajā kārtībā. Tādējādi pārkāpuma process veicams vispārīgajā kārtībā, ciktāl nav paredzēti īpaši izņēmumi.

Personas statuss administratīvā pārkāpuma procesā ir tiesību un pienākumu kopums, kas piemīt noteiktām personām. Bērniem vecumā no 11 līdz 14 gadiem AAL nav paredzēts īpašs statuss. Saskaņā ar AAL 40. panta pirmo daļu pie administratīvās atbildības saucamā persona ir fiziskā persona vai juridiskā persona, par kuras izdarītu administratīvo pārkāpumu ir uzsākts administratīvā pārkāpuma process. Šajā gadījumā process ir uzsākts par bērna izdarītu pārkāpumu. Neskatoties uz to, ka procesa rezultātā šim bērnam netiks piemērots administratīvais sods (administratīvā atbildība), bērnam nodrošināmas pie atbildības saucamās personas tiesības un pienākumi.

Līdz ar to tas, ka bērnam vecumā no 11 līdz 14 gadiem ar lēmumu par administratīvā pārkāpuma procesa uzsākšanu tiek piešķirts pie atbildības saucamās personas statuss un tas tiek norādīts Administratīvo pārkāpumu procesa atbalsta sistēmā, nav pretrunā AAL un bērna lomai administratīvā pārkāpuma procesā.

**3. Administratīvā pārkāpuma process un audzinoša rakstura piespiedu līdzekļu piemērošanas process**

Pirms nosūtīt materiālus pašvaldības administratīvajai komisijai vai apakškomisijai, lai tā lemtu par audzinoša rakstura piespiedu līdzekļa piemērošanu, administratīvā pārkāpuma procesā ir jākonstatē, vai bērns ir izdarījis pārkāpumu, par kuru paredzēta administratīvā atbildība.

Vispārīgi administratīvā pārkāpuma process iestādē var tikt noslēgts ar vienu no šādiem lēmumiem: 1) lēmums par soda piemērošanu, 2) lēmums par administratīvā pārkāpuma procesa izbeigšanu, 3) lēmums par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu (AAL 151. un 152. pants). Audzinoša rakstura piespiedu līdzekļa piemērošana nenotiek administratīvā pārkāpuma procesā. Pēc tam, kad ir konstatēta administratīvā pārkāpuma esība vai neesība, administratīvā pārkāpuma process ir noslēdzams (izbeidzams, pārtraucams).

Šobrīd pastāv dažādas pieejas procesos, kur iesaistīts bērns vecumā no 11 līdz 14 gadiem. Pirmkārt, tiek izmantots AAL 152. panta pirmajā daļā noteiktais mehānisms, proti, ja administratīvo pārkāpumu izdarījis nepilngadīgais, amatpersona izvērtē jautājumu par administratīvā pārkāpuma lietas nosūtīšanu pašvaldības administratīvajai komisijai audzinoša rakstura piespiedu līdzekļu piemērošanai. Šajā gadījumā amatpersona pieņem lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu. Ja audzinoša rakstura piespiedu līdzekļu piemērošana nepilngadīgajam konkrētajā gadījumā nav lietderīga, amatpersona lemj par administratīvā soda piemērošanu.

Saskaņā ar AAL 152. pantu, ja amatpersona atzīst, ka administratīvā pārkāpuma lieta nosūtāma pašvaldības administratīvajai komisijai audzinoša rakstura piespiedu līdzekļu piemērošanai, tā pieņem lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu. Šajā procesa stadijā amatpersona attiecībā uz nepilngadīgo jau būs izvērtējusi, vai pārkāpums nav atzīstams par maznozīmīgu, vai nav kādi atbildību izslēdzoši apstākļi, vai nepilngadīgais pārkāpumu ir izdarījis un vai ir vainojams. Atzīstot, ka nepilngadīgais pārkāpumu ir izdarījis un ir vainojams un viņam piemērojams audzinoša rakstura piespiedu līdzeklis, nevis administratīvais sods, amatpersona pieņem lēmumu par nepilngadīgā atzīšanu par vainīgu, nepiemērojot administratīvo sodu *(Putra I. Administratīvā pārkāpuma process arī tiesās uz pārmaiņu sliekšņa. Jurista Vārds, 17.12.2019., Nr. 50/51/52)*.

Juridiskajā literatūrā sastopams viedoklis, kas šķietami norāda, ka šādā gadījumā administratīvā pārkāpuma process būtu jāizbeidz. Ja procesa turpināšana un lēmuma par sodu piemērošana ir pieļaujama, amatpersona, izvērtējot lietderību, ir tiesīga pieņemt lēmumu par procesa izbeigšanu. Piemēram, procesu var izbeigt gadījumā, ja pārkāpumu ir izdarījis nepilngadīgais un konstatē nepieciešamību nosūtīt lietu pašvaldības administratīvajai komisijai jautājuma izlemšanai par audzinoša rakstura piespiedu līdzekļu piemērošanu *(Laveniece-Straupmane N. 18. nodaļa. Lēmuma pieņemšana. Skaidrojumi. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 416. lpp.)*. Tomēr nav saskatāms pamats pieņemt atsevišķu lēmumu par administratīvā pārkāpuma procesa izbeigšanu. Procesu iestādē jau noslēdz lēmums par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu.

Otrkārt, bieži sastopams viedoklis, ka šādā gadījumā bērns nav saucams pie administratīvās atbildības un tamdēļ nav pieļaujams bērnu "atzīt par vainīgu administratīvā pārkāpuma izdarīšanā". Lietas materiālus vienkārši nosūta administratīvajai komisijai vai apakškomisijai ar pavadvēstuli. Lai administratīvā pārkāpuma procesu kaut kādā veidā noslēgtu, šajā gadījumā vajadzētu pieņemt arī lēmumu par administratīvā pārkāpuma procesa izbeigšanu.

Minētā pieeja ir vērtējama kritiski, lai arī saturiski rezultātam kopumā nevajadzētu atšķirties no pirmās pieejas. Audzinoša rakstura piespiedu līdzekļa piemērošanas pamats gan bērnam vecumā no 11 līdz 14 gadiem, gan bērnam vecumā no 14 līdz 18 gadiem ir izdarīts pārkāpums, par kuru paredzēta administratīvā atbildība. Tātad šajā ziņā nav būtiskas atšķirības. Administratīvā pārkāpuma procesa mērķis ir noskaidrot, vai šāds pārkāpums ir izdarīts. Līdz ar to administratīvā pārkāpuma rezultātam arī vajadzētu būt līdzvērtīgam. Visbeidzot lēmums par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu, nozīmē tikai to, ka persona ir izdarījusi administratīvu pārkāpumu – prettiesisku un vainojamu rīcību, par kuru paredzēta administratīvā atbildība. Tas nekādi nenozīmē, ka persona tiek saukta pie administratīvās atbildības. Administratīvās atbildības tiesiskās sekas ir administratīvais sods un sodāmība, kas šajā gadījumā netiek piemērots un nerodas.

Ievērojot minēto, nav saskatāmi nozīmīgi tiesiski šķēršļi, kāpēc attiecībā uz bērnu vecumā no 11 līdz 14 gadiem nevarētu pieņemt AAL 152. panta pirmajā daļā minēto lēmumu. Pat ja tā apzīmējums var šķist mulsinošs, jāatceras, ka ikviena lēmuma būtību noteic tā saturs, nevis izmantotais nosaukums.

**4. Administratīvā pārkāpuma process dalītas kompetences gadījumā**

Nereti sastopami gadījumi, gad kompetence administratīvo pārkāpumu procesā tiek dalīta, piemēram, vienas institūcijas amatpersonai ir kompetence veikt administratīvā pārkāpuma procesu līdz administratīvā pārkāpuma lietas izskatīšanai, savukārt, otrai institūcijai, piemēram, pašvaldības administratīvajai komisijai vai apakškomisijai, ir kompetence izskatīt administratīvā pārkāpuma lietu. Šādā gadījumā amatpersona, kas procesu uzsāk, veic visas nepieciešamās darbības, lai noskaidrotu lietā nepieciešamo informāciju (tostarp veic izmeklēšanas darbības, iegūst pierādījumus, izlemj personu lūgumus utt.), un nosūta lietu kompetentajai iestādei lēmuma pieņemšanai *(Laveniece-Straupmane N. 16. nodaļa. Administratīvā pārkāpuma lietas sagatavošana izskatīšanai. Skaidrojumi. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 395.-396. lpp.)*.

Kā iepriekš minēts, administratīvā pārkāpuma procesa mērķis ir noskaidrot, vai bērns ir izdarījis pārkāpumu, par kuru paredzēta administratīvā atbildība. Saskaņā ar AAL 132. pantu amatpersona, izskatot administratīvā pārkāpuma lietu, noskaidro: 1) vai ir izdarīts administratīvais pārkāpums; 2) vai to ir izdarījusi pie atbildības saucamā persona; 3) vai šo personu var saukt pie administratīvās atbildības; 4) vai ir atbildību mīkstinoši un pastiprinoši apstākļi; 5) vai ir citi apstākļi, kam ir nozīme administratīvā pārkāpuma lietas pareizā izlemšanā. Minēto jautājumu vērtējums nav, piemēram, tās amatpersonas, kura sagatavo administratīvā pārkāpuma lietu izskatīšanai, kompetencē (AAL 125. pants).

Tādējādi lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu, jāpieņem pašvaldības administratīvajai komisijai vai apakškomisijai. Arī tad, ja akceptētu iepriekš minēto otro pieeju (nepieņem šādu lēmumu), risinājumam būtu jābūt līdzvērtīgam. Noslēdzošu secinājumu par to, vai bērns ir izdarījis administratīvu pārkāpumu, jāizdara amatpersonai, kura izskata lietu.

Atbilstoši AAL 152. panta otrajai daļai jautājumu par audzinoša rakstura piespiedu līdzekļu piemērošanu nepilngadīgajiem skata pašvaldības administratīvā komisija pēc nepilngadīgā dzīvesvietas. Attiecīgi, ja administratīvā pārkāpuma lieta tika izskatīta pašvaldībā, kurā nav bērna dzīvesvieta, bet ir jālemj jautājums par audzinoša rakstura piespiedu līdzekļu piemērošanu, lietas materiāli ir nosūtāmi pašvaldības administratīvajai komisijai pēc nepilngadīgā dzīvesvietas, lai tā lemtu par audzinoša rakstura piespiedu līdzekļu piemērošanu nepilngadīgajiem.